《劝学歌》
宋代·陈普

太极肇判两仪生，其中人为万物灵。
人亦天地一物耳，独以道义超众形。
立为三才中宇宙，发挥天地经人伦。
兹事初非外烁我，毫发皆奋七尺身。
后生可畏如日出，千金之躯岂可轻。
寸阴可惜莫虚掷，百年安得长青春。
有力如虎当猛省，何况责望深父兄。
不通六籍不是学，未了三才未是人。
希圣必须志尧舜，希贤必有为颜曾。
义理彝伦精讲究，礼乐制度须详明。
体用源流务透彻，血脉文理仍流行。
会通两尽始无碍，范围未始离曲成。
无尘胸次贮万卷，拔山笔力找千钧。
不用高枕卧丘壑，用之家齐国治天下平。
不但匹夫匹妇皆获所，草木鱼鳖咸清宁。
此皆后进本分事，不为干利与求名。
更须扫除谑浪傲惰态，打并嗜欲声色情。
一物一则同一敬，牢守孔孟张朱程。
吃紧工夫决有效，令闻广誉垂千龄。
英雄气概为则是，一变至道非难能。
君不见四十五十无闻不足观，
总是惰而不学昏昏贸贸枉生天地间。

作者简介：陈普（公元一二四四年至一三一五年）生于宋理宗淳祐四年，卒于元仁宗延祐二年，年七十二岁。居石堂山。入元，隐居教授，从学者数百人。三辟为本省教授，不起。当聘主云庄书院。晚居莆中，造就益众。普著述有石堂遗稿四卷，《四库总目》行于世。